Dun Ċelestinu Camilleri 1795-1881 Figura interessanti fl-istorja ta' Malta tas-seklu dsatax kien Dun Ċelestinu Camilleri. Camilleri niżel fl-istorja Maltija bħala botanista u hu l-awtur ta' għadd ta' pubblikazzjonijiet interessanti fuq il-materja. Il-kotba tiegħu jinkludu Degli Alberi Fruttiferi del Gruppo di Malta li nistgħu nqisuh manwal bikri, għalkemm mhux nieqes mid-dettalji, dwar is-siġar tal-frott adatti għall-gżejjer Maltin. Fil-qoxra tal-ktieb l-awtur jikkwota lil Orazju, Alexander Pope u Virġilju. Dan jixhed ukoll il-kultura li kellu Camilleri. Oriġinarjament il-kitba kienet diskors li qassis mill-Qrendi ta f'San Anton, f'Ħ'Attard, fid-29 ta' Mejju 1854. Camilleri interessa ruħu wkoll fit-trobbija tan-naħal. Fl-1848 ippubblika Storia ed Educazione Delle Api. Il-ktieb kienet talbiethulu s-Società Economico Agraria għal dawk involuti fis-settur. Is-soċjetà msemmija twaqqfet fl-1844 u l-għanijiet tagħha kienu l-promozzjonijiet tal-prodotti Maltin u l-inkuraġġiment lill-metodi ġodda fis-settur. Camilleri kien jidħol kexxun f'dan l-aspett għax nistgħu ngħidu li kien jesperimenta hu nnifsu. Jidher li Camilleri nnifsu kien attiv fi ħdan l-għaqda msemmija. Is-soċjetà għada teżisti sal-lum għalkemm isimha inbidel u sar Soċjetà Agrarja u kull sena hi magħrufa għall-famuża wirja tal-Imnarja tant maħbuba mill-bdiewa. Camilleri huwa wkoll l-awtur tal-ktieb Sull'Educazione Agricola. Oriġinarjament dan il-ktieb kien diskors li Dun Ċelestinu ta fi Frar 1851. Mill-qoxra tal-ktieb nitgħallmu li Camilleri kellu dottorat fit-Teoloġija u kien għal xi żmien President tas-Società Economico-Agraria u membru onorarju tas-Società Medica d'Incoraggiamento. Fil-qoxra tal-ktieb imsemmi, l-awtur jikkowota lil Ċiċerun u lil Platun. Mill-qoxra tal-ktieb nafu wkoll li Camilleri kien attiv fis-Società Economico-Agraria. Interess ieħor ta' Camilleri kien dwar mezzi alternattivi kif seta' jkun imkabbar ix-xgħir. Ippubblika ktejjeb dwar hekk ukoll. Il-pubblikazzjoni hi tas-sena 1847 u ġġib l-isem Rapporto Sulla Coltivazione Premiata dell'Orzo a Doppio Prodotto. Il-kitba oriġinarjament inqrat minnu fil-pubbliku fit-2 ta' Awwissu 1847. Fost l-interessi tiegħu kien hemm ukoll it-tkabbir tal-patata li jidher li hu nnifsu kien involut fl-intrapriża. Il-patata waslet Malta fis-seklu 19 u fost l-ewwel esperimenti tat-tkabbir kien hemm dawk ta' Gian Carlo Grech Montebello u Ġużeppi Pulis Montebello. Camilleri kien ikkontesta wkoll l-ewwel elezzjonijiet politiċi tas-sena 1849. Il-lista tal-kontestanti kienet waħda impressjonanti meta tqis min offra s-servizzi tiegħu. Kien kiseb 320 vot u kien ikkontesta mal-lista tal-Każin Malti. Bis-saħħa ta' Camilleri nġieb il-korp tal-qaddis San Ċelestinu għall-knisja parrokjali tal-Qrendi. Skont ir-reġistru elettorali tal-1880, Camilleri kien joqgħod f'numru 30, Strada Parrochiale, il-Qrendi. Rifererenzi H. Frendo, Storja ta' Malta Żmien l-Ingliżi – Is-Seklu Dsatax Ħajr lil Carmelo Pace.